Medicamentele de gripă se găsesc tot mai greu în farmaciile din țară: „Le așteptăm de pe o zi pe alta. Încep să se simtă lipsurile”
Medicamentele pentru tratarea răcelii și gripei sunt cumpărate în ritm atât de rapid, încât farmaciile nu reușesc întotdeauna să se reaprovizioneze. Deși și-au făcut stocurile din timp, cererea uriașă din ultimele săptămâni face ca rafturile să se golească, în unele cazuri, de pe o zi pe alta. Probleme sunt și în spitale, unde secțiile de boli infecțioase sunt pline cu pacienți care au infecții respiratorii. În prezent, doar 1,1 milioane de români sunt vaccinați antigripal, deși numărul, spun medicii, ar fi trebuit să fie de trei ori mai mare în această perioadă din an.